ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

Օ Ր Ե Ն Ք Ը

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆԴԵՐՔԻ ՄԱՍԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

**Հոդված 1.** 2011 թվականի նոյեմբերի 28-ի Հայաստանի Հանրապետության ընդերքի մասին օրենսգրքի (այսուհետ՝ Օրենսգիրք) 3-րդ հոդվածի 1-ին մասը լրացնել հետևյալ բովանդակությամբ 57-րդ և 58-րդ կետերով.

1. **ազդակիր բնակավայր՝**  համայնքի այն բնակավայրն է, որը հարակից է Հայաստանի Հանրապետության հարկային օրենսգրքի 198-րդ հոդվածի 1-ին մասի 2-5-րդ կետերի և նույն հոդվածի 2-րդ մասի համաձայն բնօգտագործման վճար կամ  ռոյալթի վճարող կազմակերպությանը լեռնահատկացման ակտով հատկացված տարածքին:
2. **ազդակիր համայնք`** ազդակիր բնակավայր ներառող համայնք:

**Հոդված 2**. Օրենսգրքի 9-րդ հոդվածի 3-րդ մասի 10-րդ կետում «փաստաթղթերով» բառից հետո լրացնել «և օրենսգրքով» բառերը։

**Հոդված 3.** Օրենսգիրքը լրացնել հետևյալ բովանդակությամբ 59.1 հոդվածով.

«Հոդված 59.1. Օգտակար հանածոյի արդյունահանման իրավունք ստացած անձի պարտականությունները համայնքների սոցիալ-տնտեսական զարգացման ոլորտում.

1. Օգտակար հանածոյի արդյունահանման իրավունք ստացած անձը պարտավոր է յուրաքանչյուր տարի ազդակիր համայնքների սոցիալ-տնտեսական զարգացման համար հատկացնել.

1. մետաղական օգտակար հանածոների հանքավայրերի դեպքում՝ նախագծային ցուցանիշներին համապատասխան հաշվարկված ռոյալթիի առնվազն 3 տոկոսի չափով գումար.
2. ոչ մետաղական պինդ օգտակար հանածոների հանքավայրերի դեպքում՝ տրամադրված արտադրողականությանը համապատասխան հաշվարկված բնօգտագործման վճարի առնվազն 10 տոկոսի չափով գումար.
3. հանքային ջրերի հանքավայրերի դեպքում՝ տրամադրված արտադրողականությանը համապատասխան հաշվարկված բնօգտագործման վճարի առնվազն 5 տոկոսի չափով գումար։

2. Սույն հոդվածի 1-ին մասով նախատեսված հատկացումների օգտագործման ուղղությունները սահմանում է Հայաստանի Հանրապետության կառավարությունը։

3. Համայնքի ղեկավարի առաջարկությամբ համայնքի ավագանին իր որոշմամբ հաստատում է համայնքի զարգացման հնգամյա և միջնաժամկետ ծախսերի ծրագրերին համահունչ սոցիալ-տնտեսական զարգացման ծրագրեր՝ Հայաստանի Հանրապետության կառավարության սահմանած ուղղություններին համապատասխան, որոնք պետք է պարունակեն նաև ծրագրի իրագործման համար անհրաժեշտ դրամական միջոցների նախահաշիվը։

4. Ծրագրի հաստատումից հետո 7-օրյա ժամկետում համայնքի ղեկավարը  ընդերքօգտագործողին է ներկայացնում ծրագիրը և այն հաստատելու մասին ավագանու որոշումը, որոնք ստանալուց հետո հինգ աշխատանքային օրվա ընթացքում ընդերքօգտագործողը համայնքային բյուջե է փոխանցում նախահաշվում նշված գումարը, սակայն ոչ պակաս, քան սույն հոդվածի 1-ին մասում նշված, իսկ մի քանի ազդակիր համայնքների դեպքում՝ սույն հոդվածի 6-րդ մասի համաձայն տվյալ համայնքի համար համամասնորեն որոշված սահմանաչափն է: Սահմանված ժամկետում փոխանցման կատարման կամ չկատարման վերաբերյալ համայնքի ղեկավարը տասը աշխատանքային օրվա ընթացքում տեղեկատվություն է ներկայացնում ընդերքի օգտագործման և պահպանության բնագավառի լիազոր մարմնին:

5. Հաշվետու տարվա ընթացքում սույն հոդվածի 4-րդ մասով սահմանված կարգով համայնքային բյուջե փոխանցված գումարի չօգտագործված մասը կարող է օգտագործվել սույն հոդվածով սահմանված կարգով հաստատված սոցիալ-տնտեսական զարգացման այլ ծրագրերի համար:

6. Եթե ազդակիր են համարվում մի քանի համայնքներ, ապա ազդակիր համայնքների միջև սույն հոդվածի 1-ին մասով նախատեսված հատկացումը բաշխվում է ըստ ազդակիր համայնքների բնակչության քանակի համամասնության: Այդ դեպքում ընդերքօգտագործողի դիմումի հիման վրա համապատասխան մարզպետարանը վերջինիս տեղեկատվություն է տրամադրում ըստ ազդակիր համայնքների սույն հոդվածի 1-ին մասով նախատեսված հատկացումը բաշխելու համամասնության վերաբերյալ։

7. Ընդերքօգտագործողների կողմից սույն հոդվածի 1-ին մասում նախատեսված հատկացումները ենթակա են կատարման՝ անկախ ռոյալթիի կամ բնօգտագործման վճարի փաստացի վճարված լինելու հանգամանքից։

8. Ընդերքօգտագործողի կողմից սույն հոդվածի 1-ին մասում նախատեսված հատկացումները չկատարելը կամ ոչ ամբողջությամբ կատարելը հիմք է սույն օրենսգրքի 30-րդ հոդվածով սահմանված կարգով ընդերքօգտագործման իրավունքը դադարեցնելու համար։»:

**Հոդված 4.** **Եզրափակիչ և անցումային դրույթներ**

1. Սույն օրենքի ուժի մեջ մտնելուց հետո՝ 36 ամսվա ընթացքում, սույն օրենքի ուժի մեջ մտնելու պահին օգտակար հանածոյի արդյունահանման իրավունք ունեցող անձիք պարտավոր են դիմել լիազոր մարմին` իրենց ընդերքօգտագործման իրավունքը հավաստող փաստաթղթերում համայնքների սոցիալ-տնտեսական աջակցության ոլորտում ունեցած պարտականությունների վերաբերյալ դրույթները սույն օրենքին համապատասխան վերաձևակերպելու համար։ Սահմանված ժամկետում վերաձևակերպման նպատակով Լիազոր մարմին չդիմելու դեպքում Լիազոր մարմինը օգտակար հանածոյի արդյունահանման իրավունք ունեցող անձին տալիս է գրավոր զգուշացում: Եթե ընդերքօգտագործման իրավունք կրողը լիազոր մարմնի սահմանած ժամկետում (մինչև 90 օր) զգուշացման հիմքերը չի վերացրել, ապա ընդերքօգտագործողի գործունեությունը համարվում է առանց  ընդերքօգտագործման իրավունքի:

2. Սույն հոդվածի 1-ին մասով նախատեսված կարգով ընդերքօգտագործման իրավունքը հավաստող փաստաթղթերի վերաձևակերպման դեպքում օգտակար հանածոյի արդյունահանման նախագիծը շրջակա միջավայրի վրա ազդեցության և տեխնիկական անվտանգության նոր փորձաքննությունների ենթակա չէ։

3. Ընդերքօգտագործողների կողմից սույն հոդվածի 1-ին մասով նախատեսված պարտականությունը չկատարելը հիմք է Օրենսգրքի 30-րդ հոդվածով սահմանված կարգով ընդերքօգտագործման իրավունքը դադարեցնելու համար։

4. Սույն օրենքն ընդունվելուց հետո Կառավարությունը հաստատում է ազդակիր համայնքների սոցիալ-տնտեսական զարգացման ոլորտում իրականացվող ծրագրերով նախատեսված միջոցառումների ուղղությունները՝ վեցամսյա ժամկետում:

5. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

Օ Ր Ե Ն Ք Ը

«ԵՐԵՎԱՆ ՔԱՂԱՔՈՒՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

**Հոդված 1.** «Երևան քաղաքում տեղական ինքնակառավարման մասին» 2008 թվականի դեկտեմբերի 26-ի ՀՕ-5-Ն օրենքի (այսուհետ` Օրենք) 12-րդ հոդվածի 1-ին մասը լրացնել հետևյալ բովանդակությամբ 18.2 կետով.

«18.2) քաղաքապետի առաջարկությամբ որոշում է ընդունում Երևան քաղաքի զարգացման հնգամյա և միջնաժամկետ ծախսերի ծրագրերին համահունչ սոցիալ-տնտեսական զարգացմանն ուղղված ծրագրեր իրականացնելու վերաբերյալ՝ Հայաստանի Հանրապետության ընդերքի մասին օրենսգրքի 59.1.-ին հոդվածի 1-ին մասով նախատեսված գումարների օգտագործմամբ.»:

**Հոդված 2.** Օրենքի 52-րդ հոդվածի 1-ին մասի 10-րդ կետը շարադրել հետևյալ խմբագրությամբ.

«10) ամենամյա հաշվետվություններ է ներկայացնում հանրությանը ավագանու, իր գործունեության, Երևանի ընդհանուր սոցիալ-տնտեսական վիճակի մասին և սույն օրենքի 12-րդ հոդվածի 1-ին մասի 18.2 կետով սահմանված ծրագրերի կատարման վերաբերյալ: Այդ հաշվետվությունները տեղադրվում են Երևանի պաշտոնական համացանցային կայքում.»:

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

Օ Ր Ե Ն Ք Ը

«ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

**Հոդված 1.** «Տեղական ինքնակառավարման մասին» 2002 թվականի մայիսի 7-ի ՀՕ-337 օրենքի (այսուհետ՝ Օրենք) 11-րդ հոդվածի 5-րդ մասը լրացնել հետևյալ բովանդակությամբ 22-րդ կետով.

«22) սույն օրենքի 18-րդ հոդվածի 1-ին մասի 21.1 կետով սահմանված ծրագրերի կատարման վերաբերյալ համայնքի ղեկավարի հաշվետվությունները։»:

**Հոդված 2.** Օրենքի 18-րդ հոդվածի 1-ին մասը լրացնել հետևյալ բովանդակությամբ 21.1 կետով.

«21.1) համայնքի ղեկավարի առաջարկությամբ որոշում է ընդունում համայնքի զարգացման հնգամյա և միջնաժամկետ ծախսերի ծրագրերին համահունչ սոցիալ-տնտեսական զարգացմանն ուղղված ծրագրեր իրականացնելու վերաբերյալ՝ Հայաստանի Հանրապետության ընդերքի մասին օրենսգրքի 59.1.-ին հոդվածի 1-ին մասով նախատեսված գումարների օգտագործմամբ.»:

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը: